Luftjok (elv)

Luftjok (i øvre løp også kalt Sukielva, nordsamisk: Luovttejohka og Suovkajohka, kvensk: Louttijoki) er ei elv i Tana og Nesseby kommune i Finnmark. Den er ei østlig sideelv til Tana.

Tanavassdraget, inkludert Luftjok, ble i 1980 vernet mot kraftutbygging i Verneplan II for vassdrag.

Elvas løp 
Vassdraget starter helt sørvest på Jakobselvvidda, hvor Álljaveaijohka renner sørover fra sitt utspring. Rundt fem kilometer nord for Varangerbotn renner den sammen med Graselva, som kommer inn fra nord. Etter samløpet har den navnet Sukielva, som gradvis snur mot vest. I Tana kommune endrer Sukielva navn til Luftjok, og tar inn sideelvene Hanaelva og Vegneselva, begge fra nord. Over sitt nedre løp går Luftjok meanderende nedover Luftjokdalen og munner ut i Tana ved bygda Luftjok, rundt 6 kilometer nord for Tana bru.

Fiske 
Luftjok regnes som lakseførende i over 20 kilometer. Men fisketrappa i Luftjokfossen er ikke vedlikeholdt, og anadrom fisk passerer derfor trolig ikke denne fossen, som ligger rundt 10 kilometer fra munningen. Fiskekort selges bare for strekningen nedenfor fossen. Undersøkelser som er foretatt de siste årene viser at det trolig bare er sjøørreten av de anadrome fiskeartene som benytter denne elva som gyteelv. Laksen bruker den trolig bare som oppvekstområde. Elva i første rekke kjent som ei meget god elv for fiske etter harr.

Referanser 

Elver i Tana
Elver i Nesseby
Luftjokvassdraget